钦定古今图书集成/明伦汇编/氏族典/第185卷 > 《廖用贤尚友录》 > 萧景先
## 钦定古今图书集成/明伦汇编/氏族典/第185卷 > 《廖用贤尚友录》 > 萧景先

按《南齐书萧景先传》，“景先，南兰陵兰陵人，太祖从子
也。祖爰之，员外郎。父敬宗，始兴王国中军。景先少遭
父丧，有至性，解褐为海陵王国上军将军，补建陵令，
还为新安王国侍郎，桂阳国右常侍。太祖镇淮阴，景
先以本官领军主自随，防卫城内，委以心腹。除后军
行参军，邛县令，员外郎。世祖为广兴郡，启太祖求景”
先同行。除世祖宁朔府司马。世祖为镇西长史，以景
先为镇西长流参军，除宁朔将军，随府转抚军中兵
参军，寻除谘议。昇明初为世祖征卤府司马，领新蔡
太守。沈攸之事平还都，除宁朔将军、骁骑将军，仍为
世祖抚军中军二府司马，兼左卫将军。建元元年，迁
太子左卫率，封新吴县伯。景先本名道先，乃改避上
讳。出为持节、督司州军州事、宁朔将军、司州刺史，领
义阳太守，进号辅国将军。世祖即位，征为侍中，领左
军将军，寻兼领军将军。景先事上尽心，故恩宠特密。
转中领军，寻进爵为侯，领太子詹事。遭母丧，诏超起
为领军将军，迁征卤将军、丹阳尹。五年，荒人桓天生
引蛮寇于雍州界，土司部以北，人情骚动。上以景先
谙究司土，诏景先总率步骑，直指义阳，假节、司州诸
军。景先至镇，屯军城北，百姓乃安。军未还，遇疾卒，时
年五十。赠侍中、征北将军、南徐州刺史，给鼓吹一部，
假节、侯如故，谥曰“忠侯。”